b"\n_START_ARTICLE_\nHarjavalta (Inkeri)\n_START_SECTION_\nHistoria\n_START_PARAGRAPH_\nHarjavalta-nimell\xc3\xa4 on aiemmin tarkoitettu nykyist\xc3\xa4 laajempaa aluetta. Kaprion kihlakunnan Kargalin pogostaan kuuluneet kolme Harjavallan kyl\xc3\xa4\xc3\xa4 mainitaan Vatjan viidenneksen verokirjassa vuonna 1500. Ruotsalaisten 1600-luvun alussa laatimassa maakirjassa esiintyy my\xc3\xb6s Harjavallan vieress\xc3\xa4 sijainnut Achuola._NEWLINE_1700-luvulla Aleksandr Men\xc5\xa1ikovin maaomaisuutta jaettaessa Harjavalta jaettiin kahtia. J\xc3\xa4rven pohjoisrannan hiekkaharjulla sijainnut Harjavalta eli Harmaala annettiin kenraalimajuri Stepan \xc5\xa0epeljoville, kun taas toinen Harjavalta eli Agvaly sek\xc3\xa4 Pulkkala ja Mustalahti lahjoitettiin keisarinna Elisabetin suosikille Aleksei Razumovskille. J\xc3\xa4lkimm\xc3\xa4isen perilliset myiv\xc3\xa4t Harjavallanj\xc3\xa4rven it\xc3\xa4rannalla sijainneen kyl\xc3\xa4n vuonna 1822 valtioneuvos Dmitri Dobr\xc5\xbeanskille, joka perusti sinne pienen Aljutinan kartanon._NEWLINE_Peter von K\xc3\xb6ppenin mukaan vuonna 1848 Harjavallassa asui 70 Hevaan ortodoksiseen seurakuntaan kuulunutta inkerikkoa ja 20 Kaprion luterilaiseen seurakuntaan kuulunutta \xc3\xa4yr\xc3\xa4m\xc3\xb6ist\xc3\xa4. Vuonna 1862 kyl\xc3\xa4ss\xc3\xa4 oli 14 taloa ja 89 asukasta ja kartanossa 10 asukasta. Talonpojat olivat kartanonomistajan maaorjia._NEWLINE_Harjavallan kartanon omistanut kauppias Ivan Voronin rakennutti l\xc3\xa4hikylien talonpoikia varten vuonna 1903 valmistuneen ortodoksisen Pyh\xc3\xa4n Kolminaisuuden kirkon. Ven\xc3\xa4l\xc3\xa4istyylisen yksikupolisen kirkon on suunnitellut Vasilli Kosjakov. Maisemasta kaukaa erottuva juhlava kirkko, kartanon puinen p\xc3\xa4\xc3\xa4rakennus ja puistoalue ovat s\xc3\xa4ilyneet._NEWLINE_Nimen\xc3\xa4 Harjavalta saattaa olla tullut Harmaalan sijainnista Suomenlahden ja Harjavallanj\xc3\xa4rven v\xc3\xa4liin j\xc3\xa4\xc3\xa4v\xc3\xa4ll\xc3\xa4 hiekkaharjukannaksella, siis osista harja ja valta. Valta-sanan merkitys olisi t\xc3\xa4ll\xc3\xb6in vastaava kuin viron kielen vald-sanalla: 'kunta'. Kyseess\xc3\xa4 olisi t\xc3\xa4ll\xc3\xb6in harjulla sijainnut asuinpaikka tai hallintoalue. Suomen Harjavallan nime\xc3\xa4 on selvitetty laajemmin.\n_START_SECTION_\nNykyaika\n_START_PARAGRAPH_\nNykyinen Harjavallan kyl\xc3\xa4 sijaitsee sotilasalueella, mutta sen rakennukset on siirretty kunnanhallinnolle. Se koostuu osin kerrostaloista ja matalista asuintaloista, joissa on vesijohto ja keskusl\xc3\xa4mmitys. Kyl\xc3\xa4n ohi kulkee Pietarin ja Ruutsian v\xc3\xa4linen asfaltoitu maantie, jolta on linja-autoyhteydet Lep\xc3\xa4siin, Lomonosoviin, Pietariin ja Sosnovyi Boriin. Palveluihin kuuluvat l\xc3\xa4\xc3\xa4kint\xc3\xa4asema ja kauppa. L\xc3\xa4hist\xc3\xb6ll\xc3\xa4 sijaitsee pieni lomakyl\xc3\xa4 sek\xc3\xa4 entinen rannikkopatteri Seraja Lo\xc5\xa1ad."